3ยักษ์รับเหมาลุ้นโกยงบลงทุนน้ำ
งานเพิ่ม-ยุติแข่งดุลดราคา ชีฟโก้ได้งานรถไฟฟ้าปีนี้กำไร
11 ก.ค. 2555

งานเพิ่ม-ยุติแข่งดุลดราคา ชีฟโก้ได้งานรถไฟฟ้าปีนี้กำไร
ธุรกิจรับเหมาเฮ! งบน้ำ 3 แสนล้าน คว้างานใหม่ถ้วนหน้า ได้กำไรสูงสงครามหั่นราคายุติ ด้านซีฟโก้รับงานสายสีเขียวทั้งปีโชว์กำไร
นายสุรชัย ประมวลเจริญกิจ นักวิเคราะห์ บล.ทรีนีตี้ เปิดเผยว่า ผลจากการที่รัฐบาลประกาศงบลงทุนเกี่ยวกับบริหารจัดการน้ำวงเงินกว่า 3 แสนล้านบาท และใช้วิธีพิเศษในการประมูลนั้น จะส่งผลให้ธุรกิจกลุ่มรับเหมาก่อสร้างมีงานใหม่เข้ามาเพิ่มมากขึ้น โดยเฉพาะโครงการนี้เชื่อว่าจะส่งผลดีกับ 3 ยักษ์ธุรกิจรับเหมาก่อสร้างของไทย ทั้ง บริษัท อิตาเลียนไทย ดีเวล๊อปเมนต์ ( ITD) ช.การช่าง (CK) ซิโนไทย เอ็นจีเนียริ่ง แอนด์ คอนสตรัคชั่น (STEC) ที่มีโอกาสที่จะได้รับงานทุกราย
“งบลงทุนน้ำที่ออกมาจะทำให้ผู้ประกอบการรับเหมาหลุดจากภาวะที่จะต้องแข่งกันหั่นราคาในการประมูลเพื่อให้ได้งานซึ่งได้เกิดขึ้นในช่วงหน้านี้ และเป็นตัวกดกำไรซึ่งเชื่อว่าหลังจากนี้สถานการณ์จะดีขึ้นเพราะทุกคนจะได้งานกันถ้วนหน้า” นายสุรชัย กล่าว
นอกจากนี้ หากดูงานในมือของแต่ละราย เช่น CK มีงานในมือ1.37 แสนล้านบาท เท่าๆ กับ ITD ที่มีกว่า 1.3 แสนล้านบาท ส่วน STEC มีงานในมือ 4.9 หมื่นล้านบาท ซึ่งงานของ STEC เป็นงานที่มีกำไร ส่วน ITD นั้นกำไรค่อนข้างน้อยและยังมีปัญหาเรื่องการเพิ่มทุนและการลงทุนที่ทวายเป็นปัจจัยเสี่ยง 
ดังนั้น จึงแนะนำให้ลงทุนในหุ้น STEC และ CK ที่คาดว่าไตรมาส 4 จะมีกำไรพิเศษจากการนำซีเค เพาเวอร์ ซึ่งเป็นบริษัทลูกเข้าจดทะเบียนในตลาดหลักทรัพย์
นายณรงค์ ทัศนนิพันธ์ ประธานกรรมการ บริษัท ซีฟโก้ (SEAFCO) กล่าวว่า ในส่วนของบริษัทนั้นคงขอรอดูว่าเมื่อผู้รับเหมารายใหญ่เข้าไปรับงานลงทุนโครงการน้ำมาแล้ว บริษัทใดจะส่งงานต่อให้บริษัทเข้าไปรับช่วง ซึ่งลักษณะก็จะเหมือนการเข้าไปประมูลรถไฟฟ้าสายสีต่างๆ ที่ล่าสุดบริษัทได้เข้าไปรับงานต่อในส่วนเข็มของบริษัท ช.การช่าง ในส่วนของรถไฟสายสีเขียวซึ่งมูลค่างานหลายร้อยล้านบาท 
บริษัทจะมีงานในมือเกินกว่า 1,000 ล้านบาท นับว่าใกล้เคียงกับสิ้นปี 2554 ซึ่งมีการทยอยรับรู้รายได้ในไตรมาสแรก และไตรมาส 2 จำนวนหนึ่งแล้วก็ตาม 
“ปีนี้ธุรกิจสดใสและมีงานใหม่ๆ เข้ามาจำนวนมาก และได้งานในราคาที่ดีขึ้น เพราะเสาเข็มอยู่ในภาวะขาดตลาดแตกต่างจากก่อนหน้าที่งานน้อยทำให้บริษัทเข้าไปรับงานแล้วได้กำไรไม่ดี” ประธานกรรมการ กล่าว
นอกจากนี้ มั่นใจว่าปีนี้บริษัทจะกลับมามีกำไรสุทธิได้จากปีที่ผ่านมาที่ขาดทุนกว่า 58 ล้านบาท เพราะไตรมาสแรกปีนี้สามารถทำกำไรได้กว่า 37 ล้านบาท และไตรมาส 2 ก็จะยังคงมีกำไรสุทธิอยู่จึงมั่นใจว่าปีนี้ทั้งปีจะมีกำไรสุทธิแน่นอน
ด้านหุ้นรับเหมาฯ เริ่มได้รับความสนใจจากนักลงทุนมากขึ้น ส่งผลให้มูลค่าการซื้อขายเพิ่มขึ้นและราคาปรับตัวเพิ่มขึ้นเกือบทุกตัว เช่น CK ปิด 7.45 บาท เพิ่มขึ้น 0.20 บาท ITDปิด 3.14 บาท เพิ่มขึ้น 0.06 บาท STEC ปิด 14.80 บาท เพิ่มขึ้น 0.30 บาท และ SEAFCO ปิด 3.68 บาท เพิ่มขึ้น 0.16 บาท